Salsa

Salsa on Kariibi päritolu muusikastiil ja samanimeline tants 4/4 taktimõõdus. 

See stiil kujunes välja 1960.–1970. aastatel Põhja-Ameerikas Ladina-Ameerika immigrantidest muusikute hulgas, sulatades mõjusid Kuubalt, mujalt Ladina-Ameerikast ja ka Aafrikast, samuti džässmuusika. Salsamuusikale on iseloomulikud kahte takti ühendavad kaheksalöögilised rütmikujundid, iseloomult on tegu peamiselt tantsumuusikaga. 

Salsa tants kuulub Ladina-Ameerika tantsude hulka. Liikumine tantsupõrandal toimub võrdlemisi väikses ulatuses, põhisammudega liigutakse ette ja taha skeemi järgi üks-kaks-kolm-stopp, viis-kuus-seitse-stopp. Salsat tantsitakse nii paaris kui soolotantsuna. Salsa populaarsuse tõttu on temast Ameerikas kujunenud palju erinevaid stiile: Kuuba, Colombia, Los Angelese, New Yorgi stiil, rueda de casino, salsa suelta ja muud. 20. sajandi lõpust alates on salsa kogunud populaarsust ka Euroopas. 

Kategooria: Ladina-Ameerika tantsud
Kategooria:Ladina-Ameerika muusika

fr:Salsa#La danse